थांनाय 20 फेब्रुवारीखालि शोनितपुर जिलानि धेकियाजुलि सपाइ बालिगावआव मुगैथाव आरो गिख्रंथाव जाथायखौ लाना मैयाभेरगाव आरसुजों लोगोसे अदालगुरि आरसुआ इनायै बुथार जानाय जिनै बैसोनि हिन्जावसा करबि राभा आरो बिमानि सावगारिआव बिबार बाउनायजों लोगोसे आलारिबाथि फोजोंनाय हाबाफारि लायो ৷ भेरगावनि समाज सिबिआरि जयराम राभाया जागायनाय मानबाउनाय हाबाफारिआव करबि राभानि सावगारिआव बिबार बाउजेन्नाय आरो आलारिबाथि फोजोंजेनो समाज सिबिआरि कुमुद कसारिआ ৷ बे हाबाफारिआव अदालगुरि जिला आरसुनि आफादगिरि हेमेन राभाआ बाहागो लाना गाज्रि खामानि मावगिरि सुथुरफोरखौ संदाननानै थाबैनो हमनांगौ आरो आइननि हेफाजाबै फासि होनांगौ होन्ना दाबि दैखाङो ৷लोगोसेयैनो जाथाया दिनै सानबा बारलांनायनि उनावबो पुलिस बिफाना सासेबो सुथुर एबा दायनिगिरिखौ हमनो हायैखौबो सोमो नांना धिक्कार होयो ৷बेराफारसे दिनैनि उनाव पुलिस प्रशासना जदि दायनिगिरिखौ संदानना हमनो हायाब्ला सरकारनि हेंथायै गोख्रों सोमावसारनाय जागोन होन्ना बुंदेरबाओ फरायसा दैदेनगिरि हेमेन राभाआ ৷ बे आफादावनो भेरगाव राभा आइजो परिॺदआबो जाथायखौ मुगैनायजों धिक्कार होनानै थाबैनो दायनिगिरिखौ हमनो दाबि दैखांदों सरकारनि फारसे ৷ मैया मोनाबिलि समाव करबि राभा आरो बिमानि मुंआव गोजोननि थाखाय आलारिबाथि फोजोंनाय हाबाफारिआव भेरगावनि गोबां समाज सिबिआरि राइजो राजा,दखरा एबसुनि बिबानगिरि ,राभा फरायसा आफाद,आइजो आफादफोरनि मावथि सोद्रोमाजोफोराबो बाहागो लादोंमोन ৷